ઉંમર વધવાની સાથે ખાટલો પકડી લેનારાઓને એ વાતનો ખ્યાલ નથી આવતો કે ‘એજ ઈઝ જસ્ટ અ નંબર’. વી. નાનામ્મ્લ નામના 99 વર્ષના વૃદ્ધાને 26 જાન્યુઆરી 2018ના રોજ પદ્મશ્રી એવોર્ડ મળ્યો છે. જે ઉંમરે લોકો ચાલી નથી શકતા એ ઉંમરે તે યોગ ટીચર બનીને યોગ શિખવાડે છે. આટલી ઉંમરે પણ તે એવા યોગાસનો કરે છે કે જોનારા સ્તબ્ધ થઈ જાય છે. ઍના મેરી રોબર્ટસન મોઝેઝ (જેને અમેરિકામાં Grandma Moses તરીકે ઓળખવામાં આવે છે) નામની સ્ત્રી એ 78 વર્ષની ઉંમરે પોતાની લાજવાબ પેઇન્ટિંગ્સની કરિયર શરૂ કરી અને 2006માં એની એક પેઈન્ટીંગ 1.2 મિલિયન ડૉલરમાં વેચાઈ. ‘હરિ ઓમ હરિ’, ‘રંભા હો….’, ‘દોસ્તો સે પ્યાર કિયા…’, ‘દમ મારો દમ’ જેવા સુપરહીટ ગીતો ગાનાર પોતાની લાક્ષણિક અદા, કપડા, કપાળનો મોટો ચાંલ્લો અને ઘેઘૂર અવાજથી ફિલ્મજગતમાં પોતાનું સ્થાન બનાવનાર ઉષા ઉત્થુપે 1960 ના દશકમાં ગાવાની શરૂઆત કરી હતી. હિન્દી, તેલુગુ, મલયાલમ ગીતો ગાયા, સ્ટેજ શો કર્યા, મ્યુઝિક અલ્બમ બનાવ્યા પણ છેક 2012માં ફિલ્મજગતનું અનન્ય બહુમાન ‘ફિલ્મફેર એવોર્ડ ફોર બેસ્ટ ફિમેલ પ્લેબેક સિંગર’ પ્રાપ્ત થયું. એ જ વર્ષે ભારત સરકારે પદ્મશ્રીનો એવોર્ડ પણ અર્પણ કર્યો. અમેરિકાની Zipcar નામની કાર ભાડે આપતી કંપનીની સ્થાપના રોબિન ચેઝ નામની સ્ત્રી એ 42 વર્ષની ઉંમરે કરી. 40 વર્ષની ઉંમરે ફેશન ઉદ્યોગમાં પ્રવેશતા પહેલાં વેરા વાંગ એક આકૃતિ સ્કેચર અને પત્રકાર હતી. આજે તે વિશ્વના અગ્રણી મહિલા ફેશન ડિઝાઇનર્સ પૈકી એક છે.